Source: https://www.jogiforum.hu/hirek/38262
Timestamp: 2019-07-24 08:39:02
Document Index: 11090935

Matched Legal Cases: ['bíróság ', 'bíróság ', 'bíróság\n', 'bíróság ', 'bíróság ', 'Bíróság ', 'Bíróság ', 'bíróság ', 'bíróság ']

Részt vehet-e a szomszédos telek tulajdonosa a telekalakítási eljárásban? - Az Alkotmánybíróság döntést hozott | hírek | Jogi Fórum ﻿
Részt vehet-e a szomszédos telek tulajdonosa a telekalakítási eljárásban? - Az Alkotmánybíróság döntést hozott
2017.10.10. Jogi Fórum / Alkotmánybíróság
Ha a telekalakítással érintett telek átrendezése járhat olyan változásokkal, amelyek önmagukban hatással lehetnek a szomszédos telekre, akkor alkotmányosan indokolt biztosítani a szomszédos telek tulajdonosának a jogát arra, hogy ügyfélként részt vehessen a telekalakítási eljárásban - mondta ki az Alkotmánybíróság október 3-án hozott határozatában.
Az Alkotmánybíróság tanácsa október 3-án megállapította, hogy a Debreceni Közigazgatási és Munkaügyi Bíróság 5.Kpk.30.026/2017/7. számú végzése alaptörvény-ellenes, ezért azt megsemmisíti.
A panasz alapjául szolgáló ügyben az indítványozó az elsőfokú közigazgatási szervhez benyújtott kérelmében egy ingatlan telekalakításával kapcsolatban ügyfélkénti bevonását kérte arra hivatkozással, hogy ő a telekalakítással érintett ingatlannal közvetlenül telekhatáros ingatlan tulajdonosa. A kérelemben előadta, hogy a szomszédos ingatlanon engedélyezett telekalakítás jogos érdekét sérti, továbbá jogszabálysértő. Az indítványozó szerint jogos érdekét sérti, hogy a telekalakítással érintett ingatlanon három nagyméretű, ipari génmódosított technológiát alkalmazó és gyógyszereket gyártó kísérleti üzemet terveznek megépíteni, amelyek az egészségre veszélyes vegyi anyagokat és mikroorganizmusokat fognak alkalmazni.
Több lépcsős közigazgatási és bírósági eljárást követően az indítványozó a Debreceni Közigazgatási és Munkaügyi Bíróság jogerős végzésével szemben nyújtotta be alkotmányjogi panaszát, melyet a tisztességes hatósági és bírósági eljáráshoz való alapvető jogokra alapított.
Az Alkotmánybíróság az alkotmányjogi panaszt megalapozottnak találta. A telekalakítással érintett telek átrendezése járhat olyan változásokkal, amelyek önmagukban hatással lehetnek a szomszédos telekre, ezért alkotmányosan indokolt biztosítani a szomszédos telek tulajdonosának a jogát arra, hogy ügyfélként részt vehessen a telekalakítási eljárásban. Az Alkotmánybíróság megállapította, hogy a végzés ellentétes a tisztességes bírósági eljáráshoz való joggal, ezért azt megsemmisítette.